# *[Forslag til informationstekst i starten af spørgeskemaet]*

[Som dataansvarlig for trivselsmålingen skal skolen varetage en oplysningspligt over for eleven, når der sker indsamling/behandling af personoplysninger. Denne skabelon kan anvendes til brug for varetagelse af oplysningspligten over for eleverne. Skolen skal tilpasse teksten, så den passer til de forhold for indsamlingen, der gælder lokalt på skolen.]

For at lære mere om, hvordan du som elev trives, er det som led i gymnasiereformen besluttet at følge udviklingen i elevernes trivsel.

Derfor er der lavet en række spørgsmål vedrørende din trivsel i gymnasiet. Du skal svare på spørgsmålene i dette spørgeskema.

**Hvorfor er trivselsmålinger vigtige**?

* Alle gymnasieelever har ret til et godt læringsmiljø, så undervisningen kan foregå sikkerheds- og sundhedsmæssigt forsvarligt. Det er desuden vigtigt, at skolernes undervisningsmiljø og sociale miljø bidrager til at fremme elevernes muligheder for udvikling og læring.
* Trivselsmålingen bidrager til at afdække områder, hvor der er brug for en særlig indsats og opfølgning i forhold til elevernes faglige og sociale trivsel. Men dine lærere kan ikke give individuel feedback til dig som elev, da dine lærere ikke kan se netop din besvarelse, kun klassens og skolens samlede resultat.

**Hvem får adgang til resultaterne?**

Trivselsmålingen er en statistisk undersøgelse. Undersøgelsens resultat vil blive formidlet til skolen på en sådan måde, at jeres svar som elever ikke kan identificeres. Dine lærere har ikke adgang til dine svar, som behandles fortroligt. Det betyder også, at skolens opfølgning på trivselsmålingen sker på klasse- og skoleniveau og ikke ved indsatser målrettet den enkelte elev.

Spørgsmålene, som du svarer på, indsamles sammen med dit CPR-nummer via Uni-Login og videregives digitalt til Styrelsen for It og Læring. Her anvendes besvarelserne kun til statistik og analyser af uddannelsessektorens udvikling. Data indgår desuden i Undervisningsministeriets statistikberedskab til brug for forskning og statistiske analyser.

[Skolen skal her oplyse, om der anvendes en ekstern databehandler, eller om skolen selv står for gennemførelse af trivselsmålingen. Skolen skal også oplyse, hvilke grupper af personalet der har adgang til elevernes besvarelser, fx administrativt personale, kvalitetsmedarbejdere etc.]

Da besvarelserne indsamles med statistiske formål, har du ikke ret til at få udleveret, rettet eller slettet din besvarelse hos Styrelsen for It og Læring eller hos os, inden vi oversender den til Styrelsen for It og Læring. Styrelsen for It og Læring opbevarer dine svar i overensstemmelse med Datatilsynets retningslinjer, så længe der er behov for at følge udviklingen i elevernes trivsel på gymnasieområdet.

Skolen sletter eller anonymiserer dine data, efter de er oversendt til Styrelsen for It og Læring.

**Er det frivilligt for dig at besvare skemaet?**

Trivselsmålingen gennemføres som udgangspunkt som en del af undervisningen, som du skal deltage i. Hvis der er spørgsmål, som du ikke ønsker at besvare, kan du benytte svarkategorien ”ved ikke”. Hvis du ikke deltager i trivselsmålingen, har det ikke konsekvenser for dig.

**Tilbagemelding til dig om resultatet**

[Skolen oplyser her om, hvordan skolen vil følge op på trivselsmålingen.]

**Hvem kan jeg kontakte for mere information?**

Det er os på skolen, der er dataansvarlige for behandlingen af de personoplysninger, der indsamles, når du svarer på spørgsmålene i trivselsmålingen. Hvis du har spørgsmål om indsamlingen, så kontakt skolens administration eller ledelse. Du kan også kontakte skolens databeskyttelsesrådgiver (DPO) [indsæt navn] på [indsæt kontaktinfo] og høre mere om, hvordan dine personoplysninger bliver behandlet i forbindelse med trivselsmålingen.

Du har ret til at indgive en klage til Datatilsynet, hvis du er utilfreds med den måde, vi behandler dine personoplysninger på.

*[Indsæt her en mulig hjælpetekst, evt. fra leverandør, om hvordan man besvarer spørgeskemaet – fx om man skal trykke på ”Næste” for at komme videre til spørgsmål, eller om man trykke på ”Afslut” for at sende spørgeskemaet]*

Med venlig hilsen

[Skolenavn]